Penyerakup, pemanah kaul pugu pengering rayat
DIPEJADI … Mohammad Razi Sitam ngetas kujuk tanda bejadi Penge- rami Ngiling Bidai Gawai KRT ke diatur ba Rumah Gara, Blassau kena Hari Enam ke udah. DEBAK: Perintah Sarawak peduli sereta pechaya amat enggau pengerami nyambut hari besai siti bansa enggau agamA rayat ba nengeri tu. Ku Sapit Menteri Pemansang Indu, Nembiak Mit enggau Pengelantang Komuniti Sarawak Mohammad Razi Sitam, penyerakup enggau pemanah kaul antara raban bansa ba nengeri tu ngasuh Sarawak dipeda nyelai laban genap raban bansa seruran bebasaka pangan diri. “Penyelai chara pengidup enggau adat siti raban bansa bisi dipeda maya nyambut pengerami ke ngasuh nengeri tu tebilang ba tikas antarabangsa. “Perintah nengeri nadai nagang rayat ba nengeri tu ngemeranka agama diri empu. “Perintah mega meransang genap raban bansa nyambut hari besai diri empu sereta meri hari pemisi,” ku iya. Razi ti mega Kaban Kunsil Nengeri (ADUN) Saribas mansutka jaku munyi nya maya pengerami bejadi Ngiling Bidai Gawai KRT ke diatur ba Rumah Gara, Blassau kena Hari Enam ke udah. Ku Razi, pemanah kaul enggau kerejasama nya pugu pengering ngagai rayat ba nengeri tu ke nyadi chunto ngagai genap nengeri bukai ba Malaysia. Razi mega madahka, penyerakup mayuh bengkah bansa ba Sarawak sigi endang lama udah baka nya laban ulih idup begulai sereta bekunsika chara pengidup maya nyambut hari besai mayuh bengkah raban bansa. “Ketegal gaya ke baka nya ngasuh kitai bisi meda semua raban bansa sama bela enggau nyambut Hari Raya Aidilfitri, Gawai Dayak, Taun Baru China enggau Kerismas. “Pengidup segulai sejalai sereta sepenemu ukai semina dikunsika maya nyambut hari besai aja tang patut sama bela dikunsika dalam pengidup ninting hari,” ku iya. Ku Razi, Perintah Sarawak ke dipegai Premier Sarawak Datuk Patinggi Abang Johari Tun Openg mega ngemeranka isu kerejasama enggau pemanah kaul rayat ba nengeri tu. Lebuh bejaku maya pengerami iya mega ngasaiaka pengaga ati meda gaya pengerami ba nengeri tu sama bela disereta raban bansa bukai. “Singkang sejarah ngayanka pemansang ke bisi diasaika sehari tu nya asil ari gaya pengidup mensia mayuh be seruran bebasa, nemu peragam ati sereta ulih nerima pangan diri. “Senario positif nya mega bekaul enggau gaya menua ke nadai penyarut sereta rayat terus ngasaika penyenang enggau pengelantang. “Ngasuh menua nyamai endur mensia mayuh ari mayuh bengkah raban bansa diau ukai pekara ke mudah. “Kitai ke nyadi rayat patut beterima kasih. Asuh penyerakup ke udah bisi mengkang baka nya,” ku Razi. Sama bisi enggau maya pengerami nya Pemesai Pelilih Betong Sofhi Jebal, Pemesai Opis Penyerakup Menua enggau Integrasyen Nasional (JPNIN) Bagi Menua Betong Thompson Ted, Pemesai Pegatur Pengawa Debak Nazari Bujang enggau Temenggung Piee Alwi. 
See author's posts
